**Мотиви**

**към проект**

**на наредба за условията, реда и критериите за финансово подпомагане на спортните клубове и разпределение на средствата между спортните клубове по вид спорт в Община Габрово**

1. Причини, които налагат приемането на Наредба за условията, реда и критериите за финансово подпомагане на спортните клубове и разпределение на средствата между спортните клубове по вид спорт в община Габрово

Съгласно Закона за физическото възпитание и спорта – чл. 59, ал. 6 „Условията и редът за финансиране и подпомагане се определят с наредби на общинските съвети“ с изменението на Закона за юридическите лица с нестопанска цел е предвидено, че държавата може да подпомага и да насърчава юридическите лица с нестопанска цел, определени за извършване на дейност в обществена полза, чрез данъчни и други финансови и икономически облекчения, както и финансирания при условия и по ред, определени в съответните специални закони и при съобразяване с правилата по държавните помощи.

От тези две законови регламентации следва, че подпомагането на спортните клубове следва да става по правила и критерии, ясни и недопускащи преимущество, за сметка на публичните средства, на един спрямо друг икономически субект. Правилата за финансовото подпомагане следва да гарантират обоснованост, предвидимост, откритост, пропорционалност и стабилност, като съгласно чл. 59, ал. 6 от Закона за физическото възпитание и спорта същите следва да бъдат възпроизведени в Наредба на общински съвет – Габрово.

Община Габрово подкрепя юридическите лица с нестопанска цел, регистрирани за осъществяване на обществено полезна дейност – спортните клубове, които организират и осъществяват тренировъчна и спортно състезателна дейност. Мерките, с които община Габрово подпомага спортните клубове, чрез предоставяне за ползване на изградените и функциониращи спортни обекти и съоръжения, и чрез предоставяне на финансови средства от бюджета на Община Габрово. До момента финансовите средства предоставени за подпомагане на спортните клубове се осъществява на база критерии, които се утвърждаваха ежегодно от общинската експертна спортна комисия, въпреки това критериите са разработени и приети преди години от представителите на спортната общност, на спортните клубове, а общинската експертна спортна комисия се придържа към тях.

С проекта на наредбата се урежда правото и условията, на които следва да отговарят спортните клубове - регистрирани и развиващи дейността си на територията на община Габрово, както и дейностите за които следва да се използват. Уреждат се и допустимите разходи, които се признават при отчитане на предоставената финансова подкрепа пред Община Габрово.

Проекта на наредбата регламентира състава и дейността на Общинската експертна спортна комисия – работата на комисията, правомощията на Кмета на Община Габрово по утвърждаване на протокола.

С проекта на наредбата се предвиждат и основните критерии, въз основа, на които се осъществява финансовото подпомагане, както и основните индикатори, чрез които се оценяват тези критерии.

Община Габрово води политика на всеобхватно и недискриминационно финансиране на спортните клубове, както и отчита правото на достъп до финансово подпомагане на всички спортни клубове отговарящи на изискванията на наредбата е предвидено еднократното подпомагане на клубовете, в следващия текст на същия член се проявява признателността към спортните клубове, популяризира и отличили община Габрово, на различни значими форуми.

С наредбата се определя механизма за разпределение на средствата между отделните спортни клубове, като е разписано как се точкуват различните индикатори по критериите и как получените точки, се преобразуват в процент от подлежащият на разпределение финансов ресурс.

С оглед разходването на публични средства е регламентиран и реда и начина, по който спортните клубове следва да отчитат разходваните средства, предвидени са задължения относно изписването на фактурите на текста „Разходът подлежи на възстановяване от бюджета на Община Габрово“ с цел недопускане на двойно финансиране, както и задължението при кандидатстване за финансова подкрепа да се предоставя декларация, за липса на двойно финансиране, на разходите, които ще бъдат отчитани пред Община Габрово.

Проекта на наредбата регламентира упражняването на контрол и последиците от неизпълнение на задълженията от страна на финансираните спортни клубове.

В хода на подготовката на нормативния акт, проекта бе изпратен на членовете на консултативния съвет като постъпиха коментари и предложения от следните спортни клубове:

1. СДРУЖЕНИЕ "СКИ - КЛУБ "ШАМПИОНИ"", - приема така направеното предложение и нямат коментари, предложения и/или препоръки.

2. СДРУЖЕНИЕ "СПОРТЕН КЛУБ ГАБРОВО "БАДМИНТОН"" - приема така направеното предложение и нямат коментари, предложения и/или препоръки.

3. СДРУЖЕНИЕ "АВТОМОБИЛЕН СПОРТЕН КЛУБ "АРА МОТОРСПОРТ"" – въз основа на изпратения проект на наредба, оправи предложение:

3.1. да се отчитат вместо 3 крайни класирания 5 крайни класирания за състезател при индивидуалните спортове. (чл.15, ал.1 от проекта на наредбата)

3.2. да се увеличи в съответствие с предходното предложение и броя на признатите класирания на състезател при положение, че участва в повече от един вид спорт. В проекта бе записано три класирания, като се предлага да станат и те пет най-добри класирания. (чл. 18)

3.3. предлага се и се аргументира завишаване на предвидения в чл. 28 коефициент за отбори, които не ползват общинска спортна база

3.4. спомената е и необходимост от разделянето на индивидуалните от колективните спортове, като аргументи не са представени в писменото предложение.

4. СДРУЖЕНИЕ "БАСКЕТБОЛЕН КЛУБ "ЧАРДАФОН-ОРЛОВЕЦ"" – предлага определяне на приоритетни и неприоритетни спортове, като дори предлага кои да са такива и кои не. Отбелязва нееднаквата конкуренция при различните спортове, без предложение как да се преодолее този проблем. Предлага финансиране на един клуб или по спортове и разпределение между самите спортове. Предлагат се санкции при констатирани фалшиви „състезатели“. Останалите предложения нямат отношение към финансовата подкрепа и предмета на настоящата наредба.

5. СДРУЖЕНИЕ СПОРТЕН КЛУБ"НЕКСТ“, отбелязва несправедливо ценене при колективните спортове и даване на точки за медал, колкото са състезателите в отбора.

Въз основа на така направените предложение и коментари се възприеха за основателни следните предложения – 3.1, 3.2 и 5, които по същината си има за цел да изравнят индивидуалните и колективните спортове при оценяването и точкуването на постигнатите от тях резултати. В резултат на приетите предложения и коментари се измениха чл. 15, ал. 1 и чл. 18, и се измени точкуването на колективните спортове, като не се присъждат толкова точки, колкото са състезателите, а колкото състезателя играят едновременно на терен. По този начин чрез завишаване класиранията на състезателите в индивидуалните спортове и ограничаване броя на точкуваните състезатели в колективните спортове, считаме, че се ограничава неравенството между двата вида спортове – индивидуални и колективни.

Прие се и предложение 3.3 – за завишаване на коефициента по чл. 28, тъй като подпомагането на спортните клубове от страна на Община Габрово е единно и се осъществява посредством два инструмента – пряко финансиране и изграждане и поддържане на спортни обекти и съоръжения, които се предоставят за ползване на спортните клубове. Възприема се, че ползването срещу възнаграждение на спортна база е допълнителен разход за клубовете и в същото време не представлява разход за Община Габрово, за нейното поддържане и/или изграждане. Дори при използване на общинска база срещу възнаграждение, баланса се запазва тъй като е право на спортния клуб да преценява как ще разходва средствата си в рамките на предвиденото по наредбата и закона, а заплащането за ползване на общинска спортна база е разход на спортния клуб и не е равностойно на безплатно ползване на общинска спортна база. В този смисъл в чл. 28 е завишен коефициента от 1.1 на 1.2

От предложенията на СДРУЖЕНИЕ "БАСКЕТБОЛЕН КЛУБ "ЧАРДАФОН-ОРЛОВЕЦ"" изражение в проекта на наредбата намира принципа за добронамереност и коректност както от страна на спортните клубове, така и от страна на Община Габрово, като е предвиден контрол и санкции не само при констатиране на фалшиви „състезатели“ но и при недобросъвестно представени документи и декларации с невярно съдържание или отчели същите чрез недобросъвестно представени или некоректни документи. Въведено е изискване за представяне на декларация за липса на двойно финансиране и в тази връзка изписване на текст върху фактурите „Разходът подлежи на възстановяване от бюджета на Община Габрово“

Останалите предложения не се възприемат тъй като определянето на приоритетни и неприоритетни спортове не следва да се прави едностранно от Кмета и/или неговата администрация, от там и всички предложения кои да са приоритетните спортове не може да бъде така лесно и еднозначно определено. Разделението на индивидуални и колективни спортове също не почива на обективни критерии и не може да се възпроизведе в наредба. Едно такова залагане в наредбата предполага ежегодно или по-рядко, но системното й актуализиране. В нормативните актове не следва да се възпроизвеждат моментни ситуации, а да се отчитат интересите и законните права на всички засегнати субекти. Факт е, че всеки интерес е в известна степен пренебрегнат или по-силно защитен, но с наредбата следва да се търси баланс между всички интереси, т.е. както на спортните клубове така и на техните състезатели и гражданите на Община Габрово, и всяко нарушаване на този баланс в полза на един субект и/или група субекти би довела до несправедливост, по-голяма от обичайната за такъв нормативен акт, поради което не следва да се възприема.

2. Цели, които се поставят:

С проекта на наредбата се цели постигане в максимална степен на безпристрастност, прозрачност и предвидимост на действията на администрацията, свързани с разпределянето на финансовите средства, отпускани от Община Габрово за подпомагане на спортни клубове, като същевременно се запазват създадените и възприети от обществото и спортната гилдия традиции за подпомагане на футбола, с оглед неговата масовост и разпространеност.

3. Финансови и други средства, необходими за прилагането на новата уредба:

За приложението на наредбата не е изискват допълнителни финансови средства, тъй като се предвижда нейното прилагане да се осъществява от служители на Община Габрово, както до момента. Финансовите средства, с които ще се подпомагат спортните клубове по смисъла на чл. 11 от Закона за физическото възпитание и спорта ще се определят с решението, с което се приема бюджета на Община Габрово.

4. Очаквани резултати от прилагането, включително финансовите, ако има такива:

Очакванията от прилагането на Наредбата са свързани с възможността за трайно регламентиране на реда и критериите, по които се осъществява финансовото подпомагане на спортните клубове на територията на община Габрово. Очаква се чрез регламентирането на критериите и тяхната тежест при определяне на съответния процент финансово подпомагане да се повиши ефективността от разходването на публичните средства за постигане на целите, за които се предоставят средствата.

5. Анализ за съответствие с правото на Европейския съюз:

Проектът на предлаганата наредба е изготвен в съответствие с Закона за физическото възпитание и спорта, Закона за юридическите лица с нестопанска цел, които от своя страна са в съответствие с европейското законодателство и с Европейската харта за местно самоуправление.

Формата за участие в производството по издаване на посочения акт от страна на заинтересованите лица и организации са писмени предложения и възражения, които могат да бъдат депозирани в деловодството на Община Габрово или на e-mail [n.penov@gabrovo.bg](mailto:n.penov@gabrovo.bg) в срок до 01.11.2017 година.